34 Færeyingar fá ekki aðstoð í Reykjavíkurhöfn : „ Skammist ykkar Íslendingar ! “ Kolbeinn Tumi Daðason skrifar 29. ágúst 2014 13:19 Gísli Gíslason hafnarstjóri Faxaflóarhafna og skipið sem um ræðir . Egil Peterson , skipverji á færeyska makrílveiðiskipinu Nærabergi sem ekki fær þjónustu við Reykjavíkurhöfn eftir að hafa orðið fyrir skaða á sjó , vandar Íslendingum ekki kveðjurnar í pistli á færeysku vefsíðunni Aktuelt.fo . Líkt og færeyska vefsíðan Nordlysid.fo greindi frá í gær lenti Næraberg í vélarbilun á leið sinni úr grænlenskri lögsögu þar sem skipið hafði verið við makrílveiðar . Var óskað eftir því að fá að sigla skipinu til Reykjavíkur . Leyfið fékkst en um leið var skipverjum tilkynnt að þeir fengju ekki sjálfir að fara í land auk þess sem þeir gætu ekki fengið mat , drykkjarvatn eða olíu . Í fyrstu fengu þeir ekki einu sinni leyfi til að gera við vélina en það mun hafa fengist nú að sögn Gísla Gíslasonar , hafnarstjóra Faxaflóarhafna . „ Þetta eru þakkirnar fyrir milljónirnar sem við veittum þeim í neyðarhjálp , “ segir Egil Petersen og vísar til fjárhagsaðstoðar sem Færeyingar veittu Íslendingum í kjölfar hruns bankanna haustið 2008 . Segist Egil aldrei munu gleyma þessari framkomu Íslendinga . Í greininni stendur jafnframt að komist skip til íslenskrar hafnar sé óheimilt að veita þeim þjónustu . Skuli raunar vísa þeim án tafar úr höfn þegar þau hafi verið skoðuð af eftirlitsaðilum . „ Við höfum ekki verið þekktir fyrir að takmarka komu skipa í nauð til landsins , “ segir Gísli í samtali við Vísi . Sérstaklega í ljósi þess að um augljós vélarvandræði sé að ræða . „ Þetta skip var að keyra á litlum hluta vélaraflsins , greinilega í vandræðum með vélina og 34 skipverjar um borð , “ segir Gísli . Hefur sent ráðherrum bréfHann minnir á að í gildi sé svokallaður Hoyvíkur samningur sem kveði á um að staða Íslendinga og Færeyinga skuli vera jöfn í löndunum . „ Þannig skulu Íslendingar og íslensk fyrirtæki njóta sömu réttinda í Færeyjum og Færeyingar – og gagnkvæmt . Má því færa rök fyrir því að samningur þessi sé einn víðtækasti viðskiptasamningur sem Ísland hefur gert , “ segir í samningnum . Gísli hefur sent innanríkis , utanríkis - og sjávarútvegsráðherra skeyti og óskað nánari skýringa á því hvort aðrar reglur en íslenskar gildi um færeysk skip . Á meðan sitja skipverjarnir 34 um borð í Nærabergi og fá ekki að fara í land .